***Қапезова Жансая Нұрланқызы***

***№19 «Нұр бала» балабақшасы***

Қайырлы күн құрметті әріптестер, жиналған қауым. Ең алдымен өзімді таныстырып кетуге рұқсат етіңіздер. Мен Қапезова Жансая Нұрланқызы Көкшетау қаласы №19 «Нұр бала» балабақшасының тәрбиешісімін. Өзімнің еңбек өтілімді осыдан жарты жыл бұрын бастадым. «Бұл мамандықты мен неге таңдадым?» деген сұраққа жауап бере кететін болсам, бұл мамандық маған сарқылмас қуаныш сыйлайды, мемлекетіме пайдасын тигізетін, бүгіні мен ертеңін жалғастыратын, бүгінгі алған білімін ертеңгі өмірде еркін қолдана алатын саналы, білімді, Қазақ жеріне жаны ашитын, жүрегінде патриоттық сезімі бар ұрпақ тәрбиелей отырып еліме пайдамды тигізу. Қазіргі таңда мектепке дейінгі тәрбие мен оқыту қоғамда болып жатқан өзгерістер мен қажеттіліктеріне сәйкес сұраныс есебінен құрылатындықтан, бәсекеге қабілетті, қоғамда өмір сүріп еңбек ете алатын өскелең ұрпақтың білім алуының дайындық сапасына жоғары талаптар қойылады. Сондықтан да біздің басты міндетіміз өскелең ұрпақ тәрбиелеуде, қауіпсіз мінез-құлық дағдылары қалыптасқан, өз денсаулығының табиғаттың берген сыйы екенін түсінетін, жан-жақты дамыған бүлдіршіндеріміздің толыққанды білім алуын қамтамасыз ету. Тұңғыш елбасымыз Н.Ә.Назарбаев «Болашаққа бағдар: рухани жаңғыру» атты мақаласында «Жаңа тұрпатты жаңғырудың ең басты шарты – сол ұлттық кодыңды сақтай білу. Онсыз жаңғыру дегеніңіздің құр жаңғырыққа айналуы оп-оңай. Мен халқымның тағылымы мол тарихы мен ықылым заманнан арқауы үзілмеген ұлттық салт-дәстүрлерін алдағы өркендеудің берік діңі ете отырып, әрбір қадамын нық басуын, болашаққа сеніммен бет алуын қалаймын» деп ұлттық код ретінде халықтың ғасырдан беріліп сақталып келген салт-дәстүрлерін қазіргі заманға бейімдеп тәрбие құралы ретінде қолдану қажеттілігін ескертеді. Қазіргі таңда  еліміздің білім саласында  жүргізіліп  жатқан реформан-ың  басты мақсаты - ой-өрісі  жаңашыл, шығармашылық  деңгейде  қызмет атқара алатын, дүниетанымы жоғары,  жан-жақты қалыптасқан  жеке тұлға тәрбиелеу. Білім ғылым  саласында инновациялық педагогикалық технологиялар қаншалықты  маңызды болса, мектеп жасына дейінгі балаларды оқыту мен тәрбиелеуде де педагогикалық технологиялар ұғымы кеңінен қолданылатын ұғымдардың біріне айналды. Мектеп жасына дейінгі балаларды дамыту мәселесі мемлекеттік саясаттыңа жырамас бөлігі болып отыр. Сондықтан мектепке дейінгі балаларды оқыту мен тәрбиелеудің негізгі мақсаты – баланың жеке басының қалыптасуымен дамуы болып отыр.  Жаңа заман баласы ертеңгі еліміздің болашағы. Жаңа заман баласын қалыптастырып, дамыту үшін, тұлғаның ішкі дүниесі мен оның қыр сырына нықтап, мүмкіншіліктері мен қабілетінің дамуына жағдай туғызу қажет. Әрине, олүшін мектепке дейінгі білім беру мекемелерінде балалардың жеке басының қалыптасуы мен дамуында педагогтардың педагогикалық технологияларды қолдана білу сауаттылығына да байланысты. Яғни, инновациялық  технологияны қолдану негізінде келешек ұрпақтың еркін дамуына, жан-жақты білім алуына, белсенді, шығармашыл болуына жағдай жасау қазіргі  таңдағы әрбір педагогтың міндеті. Қоғамдағы қазіргі даму кезеңінде мектепке дейінгі мекемелердегі білім беру жүйесінде оқыту, тәрбие беру үрдісін технологияландыру - басты мәселенің бірі. Осыған орай мектепке дейінгі мекемелердің тәжірибесіне оқыту мен тәрбиелеуді әртүрлі технологиялары жасалып енгізілуде. Білім беру жүйесінде қолданылып жүрген инновациялық технологиялар: ынтымақтастық педагогикасы, білім беруді ізгілендіру, ойын арқылы оқыту, проблемалық оқыту, модульдік оқыту, тірек сигналдары арқылы оқыту, дамыта оқыту, оқытудың компьютерлік технологиясы, бағдарламалап оқыту, деңгейлеп оқыту т.б. Біздің балабақша ұжымы тұңғыш елбасымыз «Болашаққа бағдар: рухани жаңғыру» атты бағдарламасының жалғасы «Ұлы даланың жеті қыры» атты мақаласын басшылыққа ала отырып, ата-бабамыздан мирас болып қалған ұлттық құндылықтарымыз – салт-дәстүрлерімізді қайта жаңғыртуды қолға ала бастадық. Ең бірінші айта кететін жайын балабақшамыздың аты латын әліпбиі үлгісінде жазылған. Одан басқы, ата-аналар назарына ұсынылатын сілтемелер мен топ атауларын латын әліпбиіне ауыстырды. Одан басқа балабақша аясында түрлі апталықтар, сайыстар, мерекелік кештер өткізіледі. Осы атқарылып жатқан жұмыстардың барлығы балалардың рухани кемелденуінің, мол азық алуының бірден бір мүмкіндігі. Біздің балабақшаның бой көтергеніне бір жылдан артық уақыт болды, осы уақыт ішінде көп жұмыстар атқарылды, осының барлығы осы мекемеде жұмыс жасайтын педагог-мамандардың ерен еңбегі. Балабақша ұжымының көпшілігі жастар болып есептелінеді. Мемлекетіміздің президенті Қасымжомарт Келемұлы Тоқаевтің бастауымен 2019 жыл «Жастар жылы» болып жарияланған болатын, дәл осы жылы біздің балабақша ұжымы жас, әрі кретивті жастармен толықты. Біздің балабақшамыз жаңа әрі сапалы құрал-жабдықтармен, жаңа технологиялық қондырғылармен жабдықталған. Яғни, менің айтпағым бүлдіршіндерімізге жаңа форматта білім беруге мүмкіндігіміз бар. Оқу жылы басталғалы бері түрлі жиындар мен байқаулар болды, осы байқауларға өзіміз де қатысып, біліміміз бен білігімізді көрсеттік. Атап айтатын болсам 2019 жылдың қазан айында «Жас маман мен тәлімгер» атты байқау өтті, байқауда біздің балабақша тәрбиешілері «Үздік Дуэт» номинациясын иеленді. Одан басқа биылғы жылдың қаңтар айында астанамыз Нұр-Сұлтан қаласында Инклюзивті білім беруге қатысты семинар өтті, аталмыш жиынға біздің де балабақша тәрбиешілері барып, өз қызығушылықтарын танытып келді. 2020 жыл біз үшін ерекше жыл, себебі биылғы жыл еліміздің жанашыры, ұлы Абай Құнанбаевтің 175 жылдығы осыған орай бес балабақша арасында «Өлмей тұғын артынан сөз қалдырған» атты дөңгелек үлстел өткен болатын, қатысқан тәрбиеші-педагогтар арнайы сертификаттармен марапатталды. Сонымен коса «Абайдың 175 жылдығы» аясында қашықтықтағы байқауларға қатысып жүлделі орындарды иеленген болатынбыз Сондай-ақ жыл сайын балабақшалар арасында дәстүрлі түрде «Тіл білгірі» атты сайыс өтті, сайыста номинация иелендік. Алғашқы Президентіміз Нұрсұлтан Әбішұлы Назарбаевтің бастауымен «Рухани Жаңғыру» идеясын жалғастыру барысында 22- наурыз қарсаңында балабақшамыздың дене тәрбиесі мамандарының жетекшілігімен «Ханталапай» ұлттық ойыны ұйымдастырылды, ойынның басты мақсаты, балаларға ұлттық құндылықтарды қалыптастыру. Бүгін мен барша жас мамандардың атынан сөйлеп тұрмын, себебі кешегі күні сіздер көп үміт күткен, елдің гүлденетініне атсалысады-ау деп сенім артқан жастар, бүгінгі күні қолында дипломы бар, санасына сапалы білім құйған мамандар. Олар әрине біз. Бүгінгі күн біздікі, біздер еліміздің гүлденуі үшін, ірге тасымыздың берік болуы үшін тынбай қызмет етеміз, себебі бұл біздің міндет, біздің парыз.